Ek voel al ‘n geruime tydjie om hierdie vraag te vra, want ek kyk so na die statistiek wat WordPress gee. Verwag om Suid-Afrika op die kaart te sien, net Suid-Afrika. En dan is lande wêreldwyd pienk gemerk om aan te dui dat my werk oor die grense van die land gevlieg het.
En dit verwar my, verras my en maak my nuuskierig. Want Afrikaans word mos nie wêreldwyd verstaan nie. En dan besef ek net weer dat daar Afrikaanssprekendes die wêreld oor is.
Ons mense emigreer mos die wêreldvol. Ek en manlief het self 18 maande in Kazakhstan gaan woon, daar het bykans niemand Afrikaans verstaan nie. Kon ek met niemand my hartstaal praat nie. Die twee wat dit wel kon praat, het ek nie met my hartsake vertrou nie.
Ek kan ook nie help om vir ‘n oomblik bekommerd te wees as ek sien dat mense in Indië en Sjina my werk lees nie. Veral Sjina. Blaai ek dadelik na die lys van artikels wat in die tyd gelees is om te kyk wat gelees is. Te wonder wat ek geskryf het wat hulle aandag getrek het.
En daarom skryf ek hierdie artikel. Die maand is nog nie halfpad nie, ek het hierdie maand nie baie artikels geskryf nie, tog is dit al klaar wêreldwyd gelees. In Suid-Afrika wel baie, baie meer as in ander lande. Maar, die kaart wys dat dit ver gelees word.
Dalkies sal ek nooit weer die grense van die land oorskrei nie. Sal maar kyk wat die entstof-debakel gaan oplewer. Veral omdat die virus sonder entstof gewen word. Die meeste mense daarsonder gesond word.
Ek lees min Engels – kry genoeg daarmee te doen as ek artikels lees vir navorsing. Maar vroeg in Januarie lees ek die You. ‘n Artikel daarin het my hare regop laat staan. Lees jy raak waarom?
Dankie vir die saamgesels. Ek skryf om verskeie redes in Afrikaans, maar ek skryf hier in die eerste plek vir myself. En ek is Afrikaans in hart en siel, murg en been. Ek sal dus nie sommer na Engels oorskakel nie. As mense lees en saamgesels is dit wonderlik. As hulle nie doen nie, was die skrywe in elk geval in die eerste plek aan myself geaddresseer. Vir eendag wanneer ek wil terugdink aan hierdie tyd in my lewe. Wens ek het vroeër begin boekstaaf. Die afgetrede pad kan lank raak …
Die lewe is vol gevegte, dit is lekker om my blog sommer net te skryf oor dit waarvan ek hou en hoe ek my lewe beleef.
Dis nou interessant. Maar jy skryf lekker en ek lees en geniet. Jy is, mos nou sowaar ‘n internasionale skrywer in Afrikaans alleen.😁Maar eintlik is die eer ons wonderlike taal s’n. Sonder die instrument sal ons stom wees. Lank lewe Afrikaans sy sprekers en sy skrywers!
Dit is ongelooflik, hoe lank blog jy al? Ek sien ek het ‘n land of twee bygekry, maar jou mense is van lande af wat ek nog sou wou besoek. Soos Georgië. Dankie vir die gesels.
Dit is al lekker lank. Ek het in 2017 begin, maar min geskryf. Toe ontdek ek die lekker van mense soos jy wat saamgesels. En nou skryf ek baie.